Document ID: 31991R3043

ΚΑΝΟΝΙΣΜΟΣ (ΕΟΚ) αριθ. 3043/91 ΤΗΣ ΕΠΙΤΡΟΠΗΣ της 17ης Οκτωβρίου 1991 για τροποποίηση του κανονισμού (ΕΟΚ) αριθ. 1836/82 περί καθορισμού των διαδικασιών και των όρων πωλήσεως των σιτηρών που βρίσκονται στην κατοχή των οργανισμών παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 7 παράγραφος 6,
Εκτιμώντας:
ότι ο κανονισμός (ΕΟΚ) αριθ. 1836/82 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2619/90 (4), καθορίζει τις διαδικασίες και τους όρους πωλήσεως των σιτηρών που κατέχονται από τους οργανισμούς παρεμβάσεως- ότι στην περίπτωση θέσεως σε πώληση στην αγορά της Κοινότητας, η εγγύηση των 5 Ecu ανά τόνο που προβλέπεται στο άρθρο 13 παράγραφος 4 του εν λόγω κανονισμού αποδεικνύεται ανεπαρκής σε ορισμένα κράτη μέλη λόγω των διακυμάνσεων των τιμών αγοράς- ότι πρέπει, συνεπώς, να επιτραπεί στα εν λόγω κράτη μέλη να καθορίσουν την κατάλληλη για την περίπτωσή τους εγγύηση στο εσωτερικό περιθωρίου που κυμαίνεται μεταξύ 5 και 10 Ecu ανά τόνο- ότι, εξάλλου, από την πείρα που αποκτήθηκε, έχει διαφανεί ότι η ανάληψη από τον υπερθεματιστή των δαπανών εξόδου σε περίπτωση αναλήψεως των σιτηρών μετά τη λήξη της προθεσμίας πληρωμής, σύμφωνα με το άρθρο 16 τρίτο εδάφιο, του ιδίου κανονισμού, δημιουργεί προβλήματα για τη διαχείριση των εξαγωγών και ότι, ως εκ τούτου, αυτή η διάταξη πρέπει να καταργηθεί-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1836/82 τροποποιείται ως εξής:
1. Στο άρθρο 13 παράγραφος 4, η δεύτερη φράση αντικαθίσταται από το ακόλουθο κείμενο:
"Οι προσφορές ισχύουν μόνον εφόσον συνοδεύονται από την απόδειξη ότι ο προσφέρων έχει συστήσει εγγύηση:
- 5 Ecu ανά τόνο στην περίπτωση θέσεως σε πώληση για εξαγωγή και
- 5 έως 10 Ecu ανά τόνο όπως καθορίζεται από το ενδιαφερόμενο κράτος μέλος, στην περίπτωση θέσεως σε πώληση στην αγορά της Κοινότητας."
2. Στο άρθρο 16, το τρίτο εδάφιο διαγράφεται.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Οκτωβρίου 1991.

Labels: 3
17